Na zníženie rizika postupov, ktoré majú vplyv na hospodársku súťaž, sú potrebné rôzne činnosti. Po prvé by EÚ a jej členské štáty mali pokračovať vo svojich snahách v medzinárodnom kontexte Medzinárodnej organizácie pre civilné letectvo a Svetovej obchodnej organizácie s cieľom aktívne podporovať rozvoj mnohostranných pravidiel zaručujúcich tie isté podmienky prístupu na trh a rovnaké podmienky na celosvetovej úrovni pre všetky letecké spoločnosti. Po druhé EÚ a jej členské štáty by mali naďalej spolupracovať s tretími krajinami a zaoberať sa touto otázkou v kontexte dohôd v oblasti letectva. Tie zostávajú uprednostňovaným postupom EÚ.

Letecké spoločnosti EÚ sú samozrejme zodpovedné za svoju vlastnú konkurencieschopnosť a mali by naďalej prispôsobovať svoje produkty a obchodné modely trhovým podmienkam. Ak sa však prepojenosť a konkurencieschopnosť Únie v medzinárodnej leteckej doprave ohrozí diskriminačnými praktikami, EÚ by mala byť schopná prijať primerané opatrenia.

Otvorené a prepojené letecké trhy ponúkajú lety za lepšiu cenu do väčšieho výberu cestovných destinácií po celom svete. Pre cestujúcu verejnosť a pre podniky a ekonomiku všeobecne je letecká prepojenosť dôležitá, keďže s čoraz lepším leteckým prepojením mesta, regiónu alebo krajiny s inými destináciami v Európe a inými časťami sveta možno vytvárať väčší rast. Letecká doprava sa od vytvorenia jednotného trhu leteckej dopravy pred 25 rokmi výrazne zvýšila. Počet denných letov vzrástol z menej ako 10 000 v roku 1992 na približne 23 000 v roku 2016. Okrem toho majú cestujúci v súčasnosti prístup do viacerých destinácií. V súčasnosti je to asi 7 400 trás v porovnaní s menej ako 2 700 trasami v roku 1992. V roku 2015 odišlo alebo prišlo na letiská EÚ viac ako 1,45 miliardy cestujúcich.

Komisia preto predložila výkladové usmernenia, aby objasnila otázky, ktoré vzniesli členské štáty a miestne orgány v rámci koncepcie, návrhu a vykonávania svojich režimov záväzkov vyplývajúcich zo služieb vo verejnom záujme. V týchto usmerneniach sa načrtne metodika Komisie pri hodnotení záväzku vyplývajúceho zo služieb vo verejnom záujme. To by malo pomôcť členským štátom správne a účinne uplatňovať pravidlá v oblasti záväzkov vyplývajúcich zo služieb vo verejnom záujme podľa potreby ako jednu z možností riešenia nedostatkov v prepojenosti. V ďalšom kroku sa preskúmajú pravidlá v oblasti záväzku vyplývajúceho zo služieb vo verejnom záujme a v prípade potreby sa upravia tak, aby sa zabezpečilo, že zostanú naďalej účinné a jasné.

Zahraničné letecké spoločnosti môžu v EÚ nielen pôsobiť, ale aj investovať do leteckých spoločností EÚ. Avšak podľa platných pravidiel nemôžu investície tretích krajín alebo štátnych príslušníkov tretích krajín do leteckých spoločností EÚ presiahnuť 49 % vlastníctva a účinná kontrola spoločnosti musí zostať v rukách členských štátov alebo ich štátnych príslušníkov. V opačnom prípade nemôže byť leteckým spoločnostiam povolené pôsobiť alebo pokračovať v pôsobení ako letecké spoločnosti EÚ. V posledných rokoch sa uskutočnili viaceré významné zahraničné investície, čo naštartovalo revízie zo strany členských štátov EÚ a Komisie s cieľom zaistiť, aby tieto požiadavky zostali splnené.

Na podporu hospodárstva EÚ je nevyhnutný silný, konkurencieschopný a trvalo udržateľný európsky sektor letectva.

Letectvo EÚ by malo naďalej zastávať vedúce postavenie na medzinárodnej úrovni. Malo by sa to umožniť predovšetkým zapojením sa do nových medzinárodných trhov a zaistením otvorenej hospodárskej súťaže medzi všetkými leteckými spoločnosťami. Zároveň by sa mali uľahčiť zahraničné investície do leteckých spoločností EÚ.

EÚ by mala takisto využívať širokú prepojenosť a maximalizovať efektívnosť svojho vzdušného priestoru. Opatrením na úrovni EÚ, ako aj na vnútroštátnej úrovni sa umožní efektívne fungovanie sektora letectva v prípadoch zlyhania trhu alebo narušenia letovej prevádzky.

Vyššie uvedené opatrenia sú potrebné na získanie otvoreného a prepojeného leteckého trhu, ktorý poskytuje priame výhody pre občanov, pracovníkov a podniky EÚ.